ATKV-Oesfees by Solms-Delta 'n feestelike affêre - Galery | ATKV
Kunste > Galery
Prev Next ATKV-Oesfees by Solms-Delta 'n feestelike affêre
"This festival is a true definition of the rainbow nation." Dit was die woorde van Xolani Majozi, die bestuurder van Ladysmith Black Mambazo, Saterdag tydens die ATKV-Oesfees op Solms-Delta.
Volgens Mark Solms besit die plaaswerkers 50% van die drie plase, wat saam as Solms-Delta bekend staan.
Elke werker is dus ook 'n mede-eienaar.
Japie Gouws, die besturende direkteur van die ATKV-Groep, het hierdie inisiatief geloof en gesê dit is hoekom die ATKV se graag deel is van die Oesfees.
Die ATKV se doelwitte is om Afrikaans te bevorder en om 'n kultuurtuiste vir Afrikaanses te bied, sê Japie.
Afrikaans is een van die sterkste inheemse tale in Afrika en skep uitsonderlike geleenthede vir nasiebou, vir ontwikkeling en om die Suid-Afrikaanse landskap te laat gedy. Om dit saam met vennote soos Solms Delta te kan doen, maak die potensiaal vir sukses selfs beter. Die Oesfees is dus vir die ATKV 'n uitstekende geleentheid om Afrikaans te vier en om doelwitte in dade te omskep.
5% van Solms-Delta se inkomste word aan 'n musiektrust geskenk. Talle van die musikante wat dus by die ATKV-Oesfees opgetree het, is plaaswerkers. Hulle word opgelei en afgerig deur Adriaan Brand, die trompetspeler van die Springbok Nude Girls. Hierdie plaaswerkers, wat uitstekende musiek maak, kry dus op die ATKV-Oesfees die geleentheid om 'n verhoog te deel met groep soos Ladysmith Black Mambazo wat reeds verskeie Grammy-toekennings gekry het.
Deidre le Hanie, wat aangewys is Japie Gouws se opvolger, het ook Saterdag die ATKV-Oesfees bygewoon.
Sy was daar in 'n nie-amptelike hoedanigheid, maar dit was die eerste keer dat sy in die openbaar by 'n ATKV-funksie verskyn sedert die aankondiging van haar nuwe posisie. Le Hanie het haar selfoon se battery pap geneem aan foto's van al die kunstenaars.